Psalm 7 (5) - www.bybelkennis.co.za
by Coen Slabber · Published 30/04/2016 · Updated 29/03/2016
"As Christ was born of the Virgin's womb, so must He be spiritually formed in our hearts. As He died for sin, so must we die to sin. And as He rose again from the dead, so must we also rise to a divine life." – George Whitefield
7:18: Belofte van danksegging as verlossing kom – 'n Loflied
7:18: 18Ek wil die Here loof vir sy regverdige optrede; ek wil die Naam van die Here, die Allerhoogste, besing.
Al wat nog nodig is, is om te getuig van God wat dit alles moontlik maak. Loof/prys is wat die bidder voortdurend doen, omdat hy weet wie God is. Die bidder sal God loof as hy sien dat God optree. Sonder musiek – psalmsing – is lof onvolledig. Die Naam van die Here verwys na God se karakter. God se regverdigheid word weereens beklemtoon. Die hoop is die gevolg van 'n kombinasie van God se trou en mag. Die een sonder die ander is onvoldoende; saam gee hulle vir die bidder vertroue en versekering.
Hier kry ons verwysing na regsprosedures, oorlog en jag. 'n Regsgeding word dikwels as 'n geveg of jagtog ondervind. Dit gaan oor 'n potensieel dodelike konfrontasie en die soeke na iemand anders se dood of lewe. Jag beteken een skepsel probeer die ander doodmaak deur geweld of deur hom te uitoorlê. Dit stem dus ooreen met regsprosedures en oorlog.
Regsteenstanders word dikwels beskryf as vyande of roofdiere. Hierdie psalm begin met die beeld van 'n jagtog. Die bidder verkeer in gevaar. Hy het geen redder nie en hy moet 'n toevlug kry. Daarna verskuif die beeld na die hof. Die bidder praat soos een wat voor die hof verskyn omdat hy verkeerd gedoen het. So wissel die beelde.
Hierdie psalm skilder gebeure as Goddelike dade (God het ingetree) en as die natuurlike gevolg van vroeëre gebeure. God is aktief by die wêreld betrokke en dat die wêreld 'n plek is in wie se werking 'n morele orde geskryf is.
God borg die regspraak en daarom kan elkeen wat onregverdig ly of vervolg word na Hom toe gaan. Hy help. Naas die Verbondsnaam – die Here – word God ook nog die Allerhoogste genoem. Dit is die Naam wat Abraham gebruik het. Hy het dit by Melgisedek geleer toe hy hom in Salem besoek het. Die stad is later deur Dawid verower en Jerusalem genoem. Met hierdie Naam word bely dat daar niemand soos Hy is nie, dat Hy die God van alle volke, die Wêreldregter, is. Die psalm eindig met mense wat God dank omdat Hy is wat Hy is – die God van geregtigheid.
Dit is waar dat iemand wat onreg koester en kwaad vertroetel, besig is om 'n monster groot te maak. Daardie monster gaan weldra sy eie lewe verwoes. 'n Mens sien dit in die lewe van diegene wat deel geword het van bendegeweld of dié wie se bedrog hulle later self inhaal. Maar selfs al word 'n Christen voortdurend verontreg, hoef hy nie na vergelding te soek nie. Hierdie psalm leer my om alle onreg rustig in die hande van die regverdige Regter te laat.